瀆頭阻風
作者：楊萬里
朝代：宋

paragraphs: 天寒春淺蟄未開，船頭一聲出地雷。
老夫驚倒卷簾看，白浪飛從東海來。
東海復東幾萬里，扶桑頃刻到長淮。
琉璃地上玉山起，玉山自走非人推。
似聞海若怒川后，雨師風伯同抽差。
夜提橫水明光甲，大呼一戰龜山頹。
老夫送客理歸棹，適逢奇觀亦壯哉。
豈不懷歸船不進，繫纜古柳依雲堆。
須臾驚定却成喜，分付客愁金縷杯。